CELEX: 32018D1545
Language: fi
Date: 2018-10-15 00:00:00
Title: Neuvoston päätös (YUTP) 2018/1545, annettu 15 päivänä lokakuuta 2018, turvallisuusalan uudistusta tukevasta Euroopan unionin neuvontaoperaatiosta Irakissa (EUAM Irak) annetun päätöksen (YUTP) 2017/1869 muuttamisesta

16.10.2018   
               
               
                  FI
               
               
                  Euroopan unionin virallinen lehti
               
               
                  L 259/31
               
            
         NEUVOSTON PÄÄTÖS (YUTP) 2018/1545,
         annettu 15 päivänä lokakuuta 2018,
         turvallisuusalan uudistusta tukevasta Euroopan unionin neuvontaoperaatiosta Irakissa (EUAM Irak) annetun päätöksen (YUTP) 2017/1869 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 16 päivänä lokakuuta 2017 päätöksen (YUTP) 2017/1869 (1), jolla perustettiin turvallisuusalan uudistusta tukeva Euroopan unionin neuvontaoperaatio Irakissa (EUAM Irak).
                  
               
                     (2)
                  
                  
                     EUAM Irakin strategisen tarkastelun jälkeen poliittisten ja turvallisuusasioiden komitea suositti, että EUAM Irakin toimeksiantoa muutetaan ja jatketaan 18 kuukaudella.
                  
               
                     (3)
                  
                  
                     Päätös (YUTP) 2017/1869 olisi sen vuoksi muutettava tämän mukaisesti.
                  
               
                     (4)
                  
                  
                     EUAM Irak toteutetaan tilanteessa, joka voi huonontua ja joka saattaa vaarantaa Euroopan unionista tehdyn sopimuksen 21 artiklassa määriteltyjen unionin ulkoisen toiminnan tavoitteiden saavuttamisen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätös (YUTP) 2017/1869 seuraavasti:
            
                        1)
                     
                     
                        Korvataan 2 ja 3 artikla seuraavasti:
                        
                           ”2 artikla
                           Tavoitteet
                           EUAM Irakin strategisina tavoitteina on
                           
                                       1)
                                    
                                    
                                       antaa Irakin viranomaisille strategisen tason neuvontaa ja asiantuntemusta turvallisuusalan uudistukseen liittyvien siviilinäkökohtien johdonmukaista täytäntöönpanoa koskevien edellytysten tunnistamiseksi ja määrittämiseksi Irakin kansallisen turvallisuusohjelman ja siihen liittyvien suunnitelmien puitteissa;
                                    
                                 
                                       2)
                                    
                                    
                                       analysoida, arvioida ja tunnistaa kansallisella, alue- ja maakuntatasolla avautuvia mahdollisuuksia lisätä unionin toimia siviiliturvallisuusalan uudistukseen liittyvien tarpeiden tukemiseksi tarjoamalla tietoa unionin ja jäsenvaltioiden suunnittelu- ja täytäntöönpanotyöhön ja helpottamalla sitä;
                                    
                                 
                                       3)
                                    
                                    
                                       avustaa unionin edustustoa turvallisuusalan uudistukselle annettavan unionin ja jäsenvaltioiden tuen koordinoinnissa unionin toiminnan johdonmukaisuuden varmistamiseksi.
                                    
                                 
                        
                           3 artikla
                           Tehtävät
                           
                              1.   Edellä 2 artiklan 1 alakohdassa esitettyjen tavoitteiden saavuttamiseksi EUAM Irak
                              
                                          a)
                                       
                                       
                                          vahvistaa strategista neuvontaa terrorismin (väkivaltaiset ääriliikkeet mukaan lukien) ja järjestäytyneen rikollisuuden torjuntaa ja ehkäisyä koskevien kansallisten strategioiden kehittämiseksi, mukaan lukien niiden laatimiseen ja täytäntöönpanoon liittyvien politiikkojen ja toimintasuunnitelmien määritteleminen, millä varmistetaan osallistava lähestymistapa;
                                       
                                    
                                          b)
                                       
                                       
                                          tukee sisäasiainministeriön suunnitteluosastoa ministeriön institutionaalisten uudistusten täytäntöönpanon suunnittelussa ja seurannassa osana kansallisen turvallisuusstrategian täytäntöönpanoa;
                                       
                                    
                                          c)
                                       
                                       
                                          tukee kansallisten strategioiden yhdenmukaista täytäntöönpanoa ja osallistuu turvallisuusalan uudistuksen arkkitehtuurin hallinnointiin ja käyttöön turvallisuusalan uudistusohjelmaan sisältyvien järjestelmien ja yleisen kehyksen puitteissa;
                                       
                                    
                                          d)
                                       
                                       
                                          määrittelee järjestäytyneen rikollisuuden torjuntaa koskevan kattavan strategian ja tukee strategisella tasolla sen täytäntöönpanoa erityisesti rajavalvonnan ja talousrikollisuuden, varsinkin korruption, rahanpesun ja kulttuuriperintöön kuuluvien esineiden laittoman kaupan yhteydessä;
                                       
                                    
                                          e)
                                       
                                       
                                          tarjoaa neuvoja, joilla helpotetaan ihmisoikeuksien ja sukupuolten tasa-arvon käsitteiden sisällyttämistä kaikkiin kansallisiin strategioihin ja politiikkoihin, keskittyen erityisesti sisäasiainministeriössä ylitarkastajan viraston sekä ministeriön henkilöstöasioiden pääosaston ja koulutusosaston toimesta toteutettaviin täytäntöönpanosuunnitelmiin;
                                       
                                    
                                          f)
                                       
                                       
                                          tukee valvontaan sekä taloudellisen ja hallinnollisen korruption torjuntaan liittyvien käsitteiden käyttöönottoa sisäasiainministeriössä;
                                       
                                    
                                          g)
                                       
                                       
                                          osallistuu sisäasiainministeriön institutionaaliseen uudistusprosessiin edistämällä tehokkaampaa institutionaalista koordinointia, tarjoamalla käsitteellisiä välineitä instituutioiden strategisten suunnittelu-, täytäntöönpano- ja arviointivalmiuksien parantamiseksi ja antamalla neuvoja uudistuksen henkilöstöulottuvuuden hallinnointia varten;
                                       
                                    
                                          h)
                                       
                                       
                                          tarjoaa neuvoja vaikutusten ulottamiseksi Bagdadia laajemmalle tukemalla viranomaisia maakunta- ja aluetason instituutioiden tarpeiden arvioimisessa ja kyseisten instituutioiden osallistamista uudistusprosessiin koskevien mahdollisuuksien ja haasteiden tunnistamisessa;
                                       
                                    
                                          i)
                                       
                                       
                                          luo ja ylläpitää toimivia yhteyksiä siviiliturvallisuusalan uudistukseen osallistuviin keskeisiin kansainvälisiin toimijoihin, erityisesti Yhdistyneisiin kansakuntiin, Natoon, maailmanlaajuiseen liittoutumaan ja Amerikan yhdysvaltoihin.
                                       
                                    
                           
                              2.   Edellä 2 artiklan 2 alakohdassa esitettyjen tavoitteiden saavuttamiseksi EUAM Irak
                              
                                          a)
                                       
                                       
                                          ylläpitää ja päivittää kartoitusta turvallisuusalan uudistuksen tueksi parhaillaan toteutettavista ja suunnitelluista toimista ja yksilöi maanlaajuisesti niistä saadut kokemukset ja niiden puutteet;
                                       
                                    
                                          b)
                                       
                                       
                                          määrittelee unionin keskipitkän ja pitkän aikavälin tarpeet ja tilaisuudet mahdollisesti osallistua tulevaisuudessa turvallisuusalan uudistuksen tukemiseen, myös alue- ja maakuntatasolla, jotta unioni saisi tietoa ja tukea tulevaisuudessa mahdollisesti myös Naton kanssa toteutettavan osallistumisensa jatkosuunnitteluun, kunnioittaen täysin osallistavuuden, vastavuoroisuuden ja unionin päätöksenteon riippumattomuuden periaatteita. Suunnittelu koordinoidaan Naton kanssa Irakissa, ja tarkoituksena on lujittaa toimien keskinäistä johdonmukaisuutta toisiaan tehostavalla tavalla; tällä pyritään lisäämään synergiaa ja saamaan tukea esimerkiksi logistiikan alalla, niin että samalla varmistetaan täysi avoimuus ja jäsenvaltioiden sitoutuminen;
                                       
                                    
                                          c)
                                       
                                       
                                          määrittelee yhteistyössä kansainvälisten avunantajien kanssa nopeavaikutteisia hankkeita, jotka voitaisiin toteuttaa joko unionin välineillä tai jäsenvaltioiden kahdenvälisillä sitoumuksilla, kuten rajavalvonta Bagdadin lentoasemalla.
                                       
                                    
                           
                              3.   Edellä 2 artiklan 3 alakohdassa esitettyjen tavoitteiden saavuttamiseksi EUAM Irak
                              
                                          a)
                                       
                                       
                                          tukee kansallisten ja kansainvälisten sidosryhmien yhteistyötä ja koordinointia keskittyen kolmeen turvallisuusalan uudistusstrategiassa yksilöityyn tasoon;
                                       
                                    
                                          b)
                                       
                                       
                                          säilyttää johtavan roolinsa turvallisuusalan kansallisen lainsäädäntöjärjestelmän sekä puolustusalan ja sisäisen turvallisuuden strategiajärjestelmän koordinoinnissa;
                                       
                                    
                                          c)
                                       
                                       
                                          jatkaa osallistumista turvallisuusalan uudistuksen tukikomiteaan osana asemaansa etuoikeutettuna kumppanina;
                                       
                                    
                                          d)
                                       
                                       
                                          jatkaa tiivistä siviiliturvallisuusalan uudistamisen, mukaan lukien terrorismin torjunta ja tiedustelu, tiivistä koordinointia yhdessä unionin edustuston kanssa sekä Bagdadissa edustettuina olevien jäsenvaltioiden kanssa järjestämällä säännöllisiä kokouksia niin operaation johtajan kuin asiantuntijoiden tasolla;
                                       
                                    
                                          e)
                                       
                                       
                                          tukee tiiviissä yhteistyössä unionin edustuston kanssa Irakin turvallisuusalan uudistusta tukevan EU:n strategisen kehyksen periaatteiden omaksumista.
                                       
                                    
                           
                              4.   Edellä 2 artiklan 3 alakohdassa esitettyjen tavoitteiden täyttämiseksi EUAM Irak tukee koordinointia Yhdistyneiden kansakuntien, erityisesti YK:n kehitysohjelman, ja muiden paikalla olevien kansainvälisten toimijoiden, mukaan lukien Nato, maailmanlaajuinen liittoutuma ja Amerikan yhdysvallat, jotta edistetään synergiaetuja ja johdonmukaisuutta ottaen asianmukaisesti huomioon unionin institutionaalinen kehys.”
                           
                        
                     
                  
                        2)
                     
                     
                        Korvataan 14 artiklan 1 kohta seuraavasti:
                        
                           ”1.   EUAM Irakiin liittyviin menoihin tarkoitettu rahoitusohje 16 päivänä lokakuuta 2017 alkavalle ja 17 päivänä lokakuuta 2018 päättyvälle ajalle on 17 300 000 euroa.
                           EUAM Irakiin liittyviin menoihin tarkoitettu rahoitusohje 18 päivänä lokakuuta 2018 alkavalle ja 17 päivänä huhtikuuta 2020 päättyvälle ajalle on 64 800 000 euroa.
                           Neuvosto päättää rahoitusohjeesta seuraaville jaksoille.”
                        
                     
                  
                        3)
                     
                     
                        Korvataan 17 artiklan toinen kohta seuraavasti:
                        ”Sitä sovelletaan 17 päivään huhtikuuta 2020.”
                     
                  
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 15 päivänä lokakuuta 2018.
            
               
                  Neuvoston puolesta
               
               
                  Puheenjohtaja
               
               F. MOGHERINI
            
         
         
            (1)  Neuvoston päätös (YUTP) 2017/1869, annettu 16 päivänä lokakuuta 2017, turvallisuusalan uudistusta tukevasta Euroopan unionin neuvontaoperaatiosta Irakissa (EUAM Irak) (EUVL L 266, 17.10.2017, s. 12).